**Как се справят с личните финанси студентите у нас?**

*84% от студентите смятат, че е необходимо изучаването на дисциплина „Лични финанси“ – показват данните от проучване, проведено сред студенти от 6 университета*

*30 ОКТОМВРИ 2019 Г.***– Около 10% от студентите у нас управляват отлично своите пари, над 50% се справят сравнително добре, а 36% не се справят добре с този важен аспект в живота. Това показват данните от проучване на JA България и NN България, проведено сред 260 студенти в рамките на съвместен проект „Повишаване на финансовата грамотност на студентите в неикономически специалности”**.

**Като цяло знанието за личните финанси на студентите е на добро ниво, но се наблюдават завишени предварителни очаквания за собствената грамотност** – над **70%** от респондентите са очаквали да попаднат в групата на справящите се „сравнително добре“, докато след попълване на анкетата в този сегмент реално попадат **52,5%**. Проучването даде възможност да се направят любопитни наблюдения по отношение на финансовото поведение на студентите:

* **67,5% водят бюджет на домакинството** с честота на следене веднъж седмично или веднъж месечно, като няма съществена разлика между много добре управляващите парите си и останалите.
* **Сред начините на следене на бюджета водещо място заема записването в бележник (34,1%**), като се наблюдава **връзка между нивото на финансова и нивото на дигитална/компютърна грамотност** – студентите, които се справят сравнително добре или много добре с управлението на личните финанси, използват софтуерни приложения, за да следят бюджета си.
* **16%** от студентите, които управляват парите си отлично, отделят част от своя месечен доход за спестявания, срещу средно **13%** при всички студенти.
* **37% от всички отговорили биха спестявали, за да стартират бизнес**. Най-голям е делът на студентите, които спестяват или планират да започнат спестяване за закупуване на жилище, както и за непредвидени ситуации.
* Една от основните разлики между много добре управляващите парите си и останалите е в спестяването за пенсиониране – **73,1% от „отличниците“ в управлението на личните финанси заявяват, че понастоящем спестяват за пенсиониране** (чрез пенсионен фонд/ пенсионен план, застраховка живот, заделяне на пари в банка), а същият процент за тези, които не управляват добре своите пари, е **47,9%.**

**Над 90% от студентите имат желание да управляват по-добре парите си**, но докато при студентите, справящи се отлично и към момента, основната пречка е, че постоянно го отлагат, то при студентите, които не се справят добре с управление на парите, причината е, че **не знаят откъде да започнат**. *„Това налага изводa, че усилията за подобряване на финансовата грамотност на студентите са много необходими и навременни и биха дали добри резултати. Колкото по-висока е финансовата грамотност на хората в обществото ни, толкова по-успешно ще бъде цялото общество и пътят за това е през образованието“* – **каза Милена Стойчева, изпълнителен директор на Джуниър Ачийвмънт България.**

*„Проучването сред студентите показа, че равнището на финансова грамотност въздейства върху вземането на решения, свързани с управлението на личните финанси. За NN България, като партньор на проекта, това е ясен сигнал, че усилията ни да допринасяме за повишаване на финансовата грамотност на различни групи – деца, ученици в средната и гимназиалната степени на образование, студенти и възрастни – имат смисъл, тъй като съдействат за разширяване на икономическите възможности и повишаване качеството на живот.“* – **отбеляза Николай Стойков, главен изпълнителен директор на NN България.**

**14,3%** от респондентите са изучавали дисциплината „Лични финанси“, въведена благодарение на усилията на проекта, а **85,7%** от отговорилите не са имали досег с дисциплината през изминалата академична година.

Съвместният проект на JA България и NN България „Повишаване на финансовата грамотност на студентите в неикономически специалности” стартира в началото на 2018 г. с издаването на учебника „Лични финанси: Въведение“, разработен от екип на JA България и проф. Даниела Бобева. След това дисциплината беше въведена като избираем предмет в 5 университета в страната (Софийски университет „Св. Кл. Охридски“, Русенски университет „А. Кънчев“, Пловдивски университет „П. Хилендарски“, ВУЗФ, УниБИТ), а в изследването, проведено през 2019 г. участваха 260 студенти. Сред целите на проучването са да се измери финансовата грамотност на студентите в България, както и да се установи действителното им финансово поведение. Образователната организация JA България ще продължи проекта и през 2020 г., с подкрепата на NN България.

**==**

Вижте видео интервюта с участници в програмата [ТУК](https://www.youtube.com/watch?v=WBd6CteJ4MQ) и [ТУК](https://www.youtube.com/watch?v=-WsV1T4L3Zc).